
Bosu foglalkozások hatása a sajátos nevelési igényű gyermekek figyelemkoncentrációjára

Dolgozatom a Bosu® foglalkozások sajátos nevelési igényű (továbbiakban: SNI) tanulók figyelemkoncentrációra mért hatásainak vizsgálatáról szól. Szakirodalmi áttekintésekre, kutatásokra, többek között Jadhav és Satralkar (2020), Lee és munkatársai (2014) eredményeire, valamint az általam végzett felmérésre támaszkodó munkámban arra kerestem a választ, hogy a heti rendszerességű Bosu® sportfoglalkozások milyen hatással vannak az SNI-s, különösképpen a figyelemzavaros és/vagy ADHD-s diákok figyelemösszpontosítására. Kognitív teszt kitöltetésével megvizsgáltam a felmérésben szereplő gyermekek koncentrációs képességét közvetlenül a sportfoglalkozás után, illetve egy foglalkozás mentes napon is.
Az elemzés során kiderült, hogy a Bosu® foglalkozások pozitív hatással vannak a gyermekek figyelemösszpontosítására. A teszteken elért eredményeik javuló tendenciát mutattak a sportfoglalkozás mentes napokon, ellentétben a foglalkozás után közvetlenül kitöltött tesztek eredményeivel. A Bosu® foglalkozások után kitöltött kognitív teszteken nem értek el jobb eredményeket a kutatásban részt vevő SNI-s diákok, mint a Bosu® foglalkozás mentes napokon kitöltötteken. A testnevelő tanár szubjektív véleménye alapján továbbá kijelenthető, hogy a foglalkozás során javult a diákok dinamikus egyensúlyozó képessége, aktívabban és magabiztosabban vettek részt a testnevelés óra feladataiban.
Arra a következtetésre jutottam, hogy a Bosu® foglalkozásokat érdemes lenne egy adott napon az utolsó tanórára eső testnevelés órába beiktatni, ahol a diákok levezethetnék a felesleges feszültséget, mindezt kontrollált és szigorúan előre megtervezett foglalkozás keretén belül. Úgy gondolom, hogy a következő napokban koncentrált állapotban vennének részt a többi tanórán, felmérések/dolgozatok során jobb érdemjegyeket érnének el. Kutatásom folytatása során a Bosu® foglalkozások hosszú távú hatásait szeretném bizonyítani, miszerint a heti rendszerességű Bosu® foglalkozásoknak köszönhetően a kutatásban szereplő SNI-s diákok kevesebb sérülést szenvednek a testnevelés órákon és jobb eredményeket érnek el a kognitív teszteken, mint azok, akik nem Bosu®-znak.



